*2015-08-24 Endelig referat fra møte Dnlf - Hdir 17.4.15*

**Referat**

**Møte mellom Helsedirektoratet og Legeforeningen om prosessen bak anbefalingen om verktøy for terminfastsettelse**

**Dato:** 17. april 2015

**Sted:** Helsedirektoratets lokaler, Universitetsgata 2, Oslo

**Fra Legeforeningen møtte:** Hege Gjessing, Jone Trovik, Rolf Kirschner, Kari Schröder Hansen

**For Helsedirektoratet møtte:** Bjørn Guldvog, Cecilie Daae, Johan Torgersen, Svein Lie, Torunn Janbu, Jens Grøgaard, Jo Heldaas

**Referat:** Jo Heldaas

**Bakgrunn**

Helsedirektoratet fikk i 2013 i oppdrag fra Helse- og omsorgsdepartementet (HOD) å vurdere hva som per dags dato er det mest presise og forskningsbaserte verktøy for å beregne svangerskapets varighet og hvordan myndighetene kan sikre at dette verktøyet brukes i alle fagmiljøer.

Helsedirektoratet la i oktober 2014 fram sin anbefaling om bruk av eSnurra som det mest presise og vitenskapelig dokumentert beste verktøyet. HOD ba i brev 23.10.2014 Helsedirektoratet iverksette nødvendige tiltak for å gjennomføre anbefalingen, blant annet sikre tilstrekkelig informasjon til tjenestene. RHFene er seinere informert og har informert sine HF om anbefalingen.

Legeforeningen ved Norsk Gynekologisk forening (NGF) har etter at anbefalingen kom, uttrykt uenighet med Helsedirektoratet.

Legeforeningen hadde bedt om møtet for å diskutere prosessen i denne saken, situasjonen nå og videre samarbeid med Helsedirektoratet.

**Prosess og situasjonen nå**

Legeforeningen:

* Legeforeningen mener det har vært mangelfull relevant fagmedisinsk involvering i denne prosessen fra Helsedirektoratets side, da hverken Norsk Gynekologisk Forening eller forfatterne av NGFs veileder i fødselshjelp har vært kontaktet i den endelige beslutningsprosessen.
* Legeforeningen mener involvering av fagmedisinske foreninger er viktig og at det generelt er større mulighet for å oppnå resultater hvis Legeforeningen involveres i faglige prosesser.
* Legeforeningen oppfordrer Helsedirektoratet til å invitere fagmedisinske foreninger inn i prosesser
* Helsedirektoratet var invitert og deltok ved oppstart av NGFs siste revisjoner av både Veileder i Fødselshjelp og Veileder i gynekologi, og har fremkommet med positive tilbakemeldinger for denne inkluderingen,
* Det er ikke enighet mellom Helsedirektoratet og Legeforeningen om valg av verktøy. men Legeforeningen ønsker ikke omkamp da det er prosessen mer enn resultat som er viktigst nå.
* Legeforeningen viser til at NGFs veileder er utviklet etter et omfattende faglig kunnskapsbasert arbeid og er viktig for involvering av og oppfølging ved fagmiljøene.
* Legeforeningen tror ikke anbefalingen om bruk av eSnurra vil bli fulgt av dem som nå bruker Terminhjulet.

Helsedirektoratet:

* Helsedirektoratet mener at deres anbefaling bygger på vitenskapelig dokumentasjon av hva som er det beste verktøyet.
* Helsedirektoratet mener det er viktig med bruk av ett verktøy nasjonalt. Dette er spesielt viktig med tanke på abortlovgivningens bestemmelser for å sikre likhet for loven. Det er spesielt viktig ved søknad om abort rundt seinabortgrensen. Terminhjulet og eSnurra kan gi opp til 4 dagers forskjell
* Helsedirektoratets konklusjon er basert på flere års dialog med deler av fagmiljøene, samt Kunnskapssenterets vurdering og eksperter.
* Helsedirektoratet har vært i møter og ønsket dialog med Legeforeningen/NGF om valg av verktøy, og hadde oppfattet at NGF ikke ønsket dette, heller ikke i arbeidet med NGFs veileder. Invitasjonen til oppstartmøte om revisjon av veilederen, ble ikke fulgt opp videre fra NGF, til tross for initiativ til samarbeid fra Helsedirektoratet.
* Ut fra det Helsedirektoratet oppfatning, var det ikke enighet om innholdet i det aktuelle veilederkapitel blant deltakerne i arbeidet med NGFs veileder.
* Helsedirektoratet kommer ikke til å endre sin anbefaling om bruk av eSnurra.
* Hvis det kommer en tilsynssak, er det opp til Helsetilsynet å ta stilling til om det er forsvarlig å bruke Terminhjulet. Dette gjelder spesielt spørsmålet om abortsøkendes rettigheter.

**Samarbeid framover**

* Helsedirektoratet framhevet det tradisjonelt tette og gode samarbeidet med Legeforeningen og understreket at Helsedirektoratet fortsatt ønsker et godt samarbeid.
* Legeforeningen ønsker at Helsedirektoratet i framtiden i større grad skal invitere representanter for de fagmedisinske foreningene inn i tilsvarende prosesser.
* Helsedirektoratet vil i framtiden invitere representanter både for de regionale helseforetakene og for Legeforeningen ved de fagmedisinske foreningene i faglige prosesser når det er aktuelt.
* Partene var enige om å arbeide for godt samarbeid og involvere hverandre.